**K I V O N A T**

###### Tótkomlós Város Önkormányzat Képviselő-testületének

**2013. április 24-ei**

soros, nyilvános ülésén készült jegyzőkönyvéből

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***64/2013. (IV. 24.) kt. határozat:***

***Tájékoztató a két ülés közötti fontosabb eseményekről***

Tótkomlós Város Önkormányzat Képviselő-testülete a polgármester tájékoztatóját a két ülés közötti fontosabb eseményekről elfogadja.

Felelős: dr. Garay Rita polgármester

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***65/2013. (IV. 24.) kt. határozat:***

***Beszámoló a lejárt határidejű képviselő-testületi határozatok végrehajtásáról***

Tótkomlós Város Önkormányzat Képviselő-testülete a lejárt határidejű képviselő-testületi határozatok végrehajtásáról szóló beszámolót elfogadja.

Felelős: dr. Garay Rita polgármester

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***66/2013. (IV. 24.) kt. határozat:***

***A 2012. évi költségvetés zárszámadásában kimutatott szabad pénzmaradvány felhasználása***

Tótkomlós Város Önkormányzat Képviselő-testülete elfogadja a Városfejlesztési és Pénzügyi Bizottság által tett módosító indítványt, ennek megfelelően a képviselő-testület az önkormányzat 2012. évi költségvetésének zárszámadásában

* az intézményeknél kimutatott szabad pénzmaradványt (Polgármesteri Hivatal: 63.000,- Ft, Szociális Szolgáltató Központ: 406.000,- Ft, Jankó János Általános Iskola és Gimnázium: 86.000,- Ft) az intézményektől nem vonja el;
* az önkormányzati szakfeladatokon kimutatott 1.503.000,- Ft szabad pénzmaradvány összegét általános tartalékba helyezi.

Felelős: dr. Garay Rita polgármester

Vantara Jánosné pénzügyi osztályvezető

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***67/2013. (IV. 24.) kt. határozat:***

***Jelentés a 2012. évi belső ellenőrzés tapasztalatairól, és beszámoló a folyamatba épített előzetes és utólagos vezetői ellenőrzés, valamint a belső ellenőrzés működtetésének tapasztalatairól, a belső ellenőrzés kapacitása és az ellenőrzendő feladatok összhangjának értékeléséről***

Tótkomlós Város Önkormányzat Képviselő-testülete a Tótkomlós Város 2012. évi belső ellenőrzéséről szóló jelentést, a folyamatba épített előzetes és utólagos vezetői ellenőrzés, valamint a belső ellenőrzés működésének tapasztalatairól, a belső ellenőrzés kapacitása és az ellenőrzendő feladatok összhangjának értékeléséről készített összefoglalót elfogadja.

Felelős: dr. Garay Rita polgármester

Kvasznovszkyné Szilasi-Horváth Krisztina jegyző

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***68/2013. (IV. 24.) kt. határozat:***

***A J. G. Tajovsky Művelődési Központ és Városi Könyvtár Alapító okiratának módosítása***

**I.**

Tótkomlós Város Önkormányzat Képviselő-testülete elrendeli a J. G. Tajovsky Művelődési Központ és Városi Könyvtár Alapító okiratának (a továbbiakban: Alapító okirat) 2013. május 10. napi hatállyal történő módosítását az alábbiak szerint:

Az Alapító okirat 4. pontjának 3. bekezdésében szereplő „Államháztartási szakfeladatrend szerinti alaptevékenységek” köre az alábbi szakfeladatokkal egészül ki:

* 852031 Alapfokú művészetoktatás zeneművészeti ágban
* 852032 Alapfokú művészetoktatás képző- és iparművészeti,

táncművészeti, szín- és bábművészeti ágban.

**II.**

Tótkomlós Város Önkormányzat Képviselő-testülete felhatalmazza a polgármestert és a jegyzőt, hogy az elrendelt módosításnak megfelelő módosító okiratot, valamint az egységes szerkezetű alapító okiratot készítse el, írja alá, majd intézkedjen a Magyar Államkincstárnál a törzskönyvi nyilvántartásba történő bejegyzés iránt.

Felelős: dr. Garay Rita, polgármester

Kvasznovszkyné Szilasi-Horváth Krisztina, jegyző

Vantara Jánosné, pénzügyi osztályvezető, a törzskönyvi nyilvántartásba

történő bejegyzés iránt szükséges intézkedések megtételére

Határidő: a törzskönyvi nyilvántartásba történő bejegyzés iránt szükséges

intézkedések megtételére: 2013. április 26.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***69/2013. (IV. 24.) kt. határozat:***

***Módosító indítvány a talajterhelési díjról szóló önkormányzati***

***rendelet tervezetre***

Tótkomlós Város Önkormányzat Képviselő-testülete elfogadja a Városfejlesztési és Pénzügyi Bizottság által tett módosító indítványt, ennek megfelelően a talajterhelési díjról szóló önkormányzati rendelet tervezet 3. § (1) bekezdésének c) és d) pontja, 3. § (2)-(3) bekezdése és 1. melléklete törlésre kerül.

Felelős: dr. Garay Rita polgármester

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***70/2013. (IV. 24.) kt. határozat:***

***A Komlós Településszolgáltatási Kft. ellen benyújtott panasz kivizsgálása***

Tótkomlós Város Önkormányzat Képviselő-testülete a Komlós Településszolgáltatási Kft.-vel szemben benyújtott, 2013. március 25-én kelt és 2013. április 3-án érkezett panasz kapcsán megbízza a polgármestert, a jegyzőt, Hovorka István képviselőt és Malya András bizottsági tagot azzal, hogy a panaszos levél aláírói közül 3 fő jelenlétében tartsanak helyszíni bejárást a Rózsa fürdőben és a Gyógyászaton a panaszos levélben foglaltak kivizsgálása érdekében.

A képviselő-testület felhívja a Komlós Településszolgáltatási Kft. ügyvezetőjének figyelmét arra, hogy biztosítsa a vendégkönyv mindennapos elérhetőségét a szolgáltatást igénybe vevők részére annak érdekében, hogy észrevételeiket abba bejegyezhessék.

A képviselő-testület elrendeli, hogy a Komlós Településszolgáltatási Kft. ügyvezetője heti rendszerességgel adjon írásos tájékoztatást a vendégkönyvbe tett bejegyzésekről.

Felelős: dr. Garay Rita polgármester

Herczegné Mihály Rita ügyvezető

Határidő: értelem szerint

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***71/2013. (IV. 24.) kt. határozat:***

***Módosító indítvány az Országos Szlovák Önkormányzattal kötendő megállapodás tervezetére***

## Tótkomlós Város Önkormányzat Képviselő-testülete elfogadja a Magyar Államkincstár Békés Megyei Igazgatóságának a szlovák nemzetiségi óvodai nevelés és a szlovák nemzetiségi általános iskolai nevelés-oktatás köznevelései feladatok átadása tárgyában az Országos Szlovák Önkormányzattal kötendő Megállapodás tervezetével (a továbbiakban: Megállapodás) összefüggésben megfogalmazott szakmai véleményét, ennek megfelelően a Megállapodás „Gyermekek, tanulók felvétele, étkezés és egyéb szolgáltatások biztosítása” című V. fejezetének 10. pontja helyébe az alábbi rendelkezés lép:

## *„10. Szerződő Felek rögzítik, hogy Átadó a Magyarország központi költségvetéséről szóló 2012. évi CCIV. törvény (a továbbiakban: Költségvetési tv.), „A helyi önkormányzatok általános működésének és ágazati feladatainak támogatásáról” szóló 2. melléklete II. 1. pontja szerinti „Óvodapedagógusok és az óvodai pedagógusok nevelő munkáját közvetlenül segítők bértámogatása”, a II. 2. pontja szerinti „Óvodaműködtetési támogatás”, a II. 3. b) pontja szerinti „Óvodai, iskolai kollégiumi étkeztetés támogatása” jogcímek szerint igényelt támogatásokkal összefüggésben a Költségvetési tv. 2. mellékletében foglalt „Kiegészítő szabályok”-ról rendelkező 2. c) pontjában meghatározott határidőig (2013. június 01.) teljesíti a feladat-, illetve intézmény átadás-átvételével kapcsolatos adatszolgáltatási kötelezettségét, a feladat-, illetve az intézmény átadásával érintett, a 2013/2014. nevelési, illetve tanév vonatkozásában becsült gyermek, tanuló és alkalmazotti létszám figyelembe vételével.*

*A 2013/2014. nevelési, illetve tanév vonatkozásában a feladat átadásával érintett becsült óvodai alkalmazotti létszám: …….. fő óvodai gyermek létszám: ……… fő*

*óvodai 50 %-os kedvezményes étkeztetésben részt vevő gyermekek létszáma: …… fő*

*óvodai 100 %-os kedvezményes étkeztetésben részt vevő gyermekek létszáma: …… fő*

*iskolai 50 %-os kedvezményes étkeztetésben részt vevő tanulók létszáma: ………… fő*

*iskolai 100 %-os kedvezményes étkeztetésben részt vevő tanulók létszáma: …… fő*

*Szerződő Felek megállapodnak abban, hogy a költségvetési támogatások lemondása és igénylése során szükséges adatszolgáltatások és nyilatkozatok megtétele érdekében kölcsönösen együttműködnek.”*

Felelős: dr. Garay Rita polgármester

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***72/2013. (IV. 24.) kt. határozat:***

***Az Országos Szlovák Önkormányzattal kötendő megállapodás jóváhagyása***

Tótkomlós Város Önkormányzat Képviselő-testülete a szlovák nemzetiségi óvodai nevelés és a szlovák nemzetiségi általános iskolai nevelés-oktatás köznevelési feladatok átadása tárgyában az Országos Szlovák Önkormányzattal kötendő, az elfogadott módosító indítvánnyal egységes szerkezetbe foglalt megállapodást jóváhagyja azzal, hogy a képviselő-testület felhatalmazza a polgármestert a megállapodás megkötése érdekében szükséges intézkedések megtételére, valamint a további egyeztetések lefolytatását követően a megállapodás aláírására.

Felelős: dr. Garay Rita polgármester

Határidő: értelem szerint

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***73/2013. (IV. 24.) kt. határozat:***

***Az Orosházi Kistérség Többcélú Társulása Társulási Megállapodásának módosítása***

Tótkomlós Város Önkormányzat Képviselő-testülete az Orosházi Kistérség Többcélú Társulás 2012. december 18. napján egységes szerkezetbe foglalt Társulási Megállapodásának módosítását – a módosítással nem érintett rendelkezések változatlanul hagyása mellett – a következők szerint hagyja jóvá:

„1.) A Megállapodás bevezető része a következők szerint módosul:

„Az Orosházi Kistérség Önkormányzatai – a Magyarország Alaptörvénye 32. cikk (1) bekezdés k) pontja, a Magyarország helyi önkormányzatairól szóló 2011. évi CLXXXIX. törvény 87. § paragrafusa, valamint a területfejlesztésről és területrendezésről szóló 1996. évi XXI. Törvény (Tft.) alapján – abból a célból, hogy a kistérség lakói az önkormányzati közszolgáltatásokhoz minél teljesebb körben jussanak hozzá, és az önkormányzatok e megállapodás keretében történő együttműködéssel minél teljesebben, forrásaik célszerű és optimális felhasználásával biztosítsák a mind magasabb szintű ellátást és szolgáltatást, testületeik döntése alapján társulási megállapodást kötnek.”

2.) A megállapodás I. 5. pontja a következők szerint módosul:

„5. A Társulás tagjai, azok székhelye és lakosságszáma:

\* a települések lakosságszáma 2011. január 1-jén

\*\*a települések lakosságszáma 2012. január 1-jén

**\* \*\***

|  |  |  |  |  |
| --- | --- | --- | --- | --- |
| Békéssámson Község Önkormányzata Képviselő-testülete | 5946 Békéssámson, Hősök tere 10-12. | 2518 | 2514 | Barna Jánosné |
| Csanádapáca Község Önkormányzata Képviselő-testülete | 5662 Csanádapáca, Szent Gellért út 31. | 2779 | 2750 | Oláh Kálmán |
| Csorvás Város Önkormányzata Képviselő-testülete | 5920 Csorvás, Rákóczi u. 17. | 5364 | 5628 | Szilágyi Menyhért |
| Gádoros Község Önkormányzata Képviselő testülete | 5932 Gádoros, Kossuth u. 16. | 4036 | 3974 | Dr. Prozlik László |
| Gerendás Község Önkormányzata Képviselő-testülete | 5925 Gerendás, Petőfi u. 2. | 1406 | 1379 | Lengyel Zsolt |
| Kardoskút Község Önkormányzata Képviselő-testülete | 5945 Kardoskút, Március 15. tér 3. | 921 | 915 | Lengyel György |
| Nagyszénás Nagyközség Önkormányzata Képviselő-testülete | 5931 Nagyszénás, Hősök útja 9. | 5312 | 5274 | Nyemcsok János |
| Orosháza Város Önkormányzata Képviselő-testülete | 5900 Orosháza, Szabadság tér 4-6. | 30240 | 29973 | Dr. Dancsó József |
| Pusztaföldvár Község Önkormányzata Képviselő-testülete | 5919 Pusztaföldvár, Rákóczi u. 66. | 1920 | 1895 | Dr. Baranyi István |
| Tótkomlós Város Önkormányzata Képviselő–testülete | 5940 Tótkomlós, Fő út 1. | 6231 | 6257 | Dr. Garay Rita |
| Árpádhalom Község Önkormányzata Képviselő-testülete | 6623 Árpádhalom, Petőfi u. 17. | 489 | 534 | Szarka Attila |
| A Társulás lakosságszáma: | | 61216 | 61093 | „ |

3.) A megállapodás I. 7. pontja a következők szerint módosul:

# „ 7. A Társulás jogi személy. A Társulás pénzügyi-gazdasági, munkaszervezeti feladatait az Orosházi Polgármesteri Hivatal látja el.”

4.) A megállapodás I. 13. pontja a következők szerint módosul:

„13. A Társulás tagsági nyilvántartása:

A Társulás tagjairól, képviseletéről, a feladatellátásról, a pénzügyi hozzájárulásról külön nyilvántartást kell vezetni.

A nyilvántartás felfektetése és vezetése az Orosházi Polgármesteri Hivatal feladata.”

5.) A megállapodás II. 1. pontja a következők szerint módosul:

„1. A Társulást alkotó települési önkormányzatok képviselő-testületei a közös céloknak megfelelő hatékony és eredményes tevékenység érdekében jelen megállapodásban rögzített eljárásban és módon szervezik és oldják meg, hangolják össze a települési önkormányzatok alábbi feladatait, (hatásköreit) a 2. pontban és a IX. fejezetben (Átmeneti rendelkezések) foglaltak figyelembevételével:

* területfejlesztés,
* egészségügyi ellátás,
* szociális ellátás (ezen belül alapellátásként a házi segítségnyújtás melyet a kistérségi települési önkormányzatok látnak el, feladat ellátási megállapodás alapján, családsegítés, jelzőrendszeres házi segítségnyújtás),
* család-, gyermek- és ifjúságvédelem,
* közművelődés,
* település- és területrendezés, műemlékvédelem,
* természet- és környezetvédelem,
* katasztrófavédelem polgári védelem és tűzvédelem,
* közlekedés és vízgazdálkodás,
* közrend- és közbiztonság
* pénzügyi-gazdasági ellenőrzés

- gazdaság- és turizmusfejlesztés, idegenforgalom.”

6.) A megállapodás II. 6/A. pontja a következők szerint módosul:

„ 6/A. Az Önkormányzatok a hatáskört a társulásra ruházták át, melynek döntéshozó szerve az – Mötv. 94. § (1) bekezdése értelmében kizárólag a társulási tanács. Az Mötv. 41. § (5) bekezdése értelmében az átruházott hatáskör tovább nem ruházható, így a társulás egyéb szerveire sem lehet átruházni.”

7.) A megállapodás II. 8. pontja a következők szerint módosul:

„8. A Társulás a 7. pontban foglaltak értelmében saját intézményt hozhat létre. A Társulás által létrehozott költségvetési intézmény:

Gyermekjóléti Központ – a Társulás gyermekjóléti alapfeladatait látja el

A költségvetési intézmény vezetője magasabb vezetőnek minősül. A vezetőt a Társulási Tanács nevezi ki, pályázat útján.

Kinevezés időtartama:

Gyermekjóléti Központ – 5 év

A kinevezési jogkört a Tanács, a munkáltatói jogkört az Elnök látja el.”

8. ) A megállapodás III. fejezet „Közoktatás” alcíme és az alcímhez tartozó szöveg hatályát veszti.

9. ) A megállapodás III. fejezet „Közművelődés” alcím 2., 8., 9. és 10. pontjai hatályukat vesztik.

10.) A megállapodás III/C. fejezet I. 1. „Közoktatási feladat” pontja hatályát veszti.

11.) A megállapodás III/C. I. 3. pontja a következők szerint módosul:

„**3. Egészségügyi feladat**

Az egészségügyi alapellátáshoz csatlakozó háziorvosi Központi Ügyelet létrehozása a kistérség központjában, Orosházán a Társulás valamennyi tagjának részvételével.

**Formája**:

A Társulás a feladatot a kistérség 11 települése részvételével látja el oly módon, hogy a Társulás az egészségügyi szolgáltatás ellátására körbeszerzési eljárást folytat le, majd a legkedvezőbb ajánlattevővel szerződést köt a feladatellátásra.”

12.) A megállapodás III/D. I. 1. pontja a következők szerint módosul:

„**1. Szociális feladat**

A szociális alapfeladathoz kapcsolódóan jelzőrendszeres házi segítségnyújtás, támogató szolgálat és közösségi ellátások fenntartása és működtetése.

**Formája:**

A társulás látja el a feladatot.”

13. ) A megállapodás III/E. 1. pontja a következők szerint módosul:

„**1. Szociális feladat**

A szociális alapfeladathoz kapcsolódóan családsegítési feladat ellátása.

A Társulás a szociális igazgatásról és a szociális ellátásokról szóló 1993. évi III. tv. 92. § (1) bekezdés b) pontja alapján kijelöli Orosháza Város Önkormányzatát, hogy alkosson rendeletet a személyes gondoskodást nyújtó ellátásokról, azok igénybevételéről, valamint a fizetendő térítési díjakról.

**Formája:**

A Társulás a feladatot saját intézményén belül látja el a Társulás tagjai közül 10 település – Árpádhalom, Békéssámson, Csanádapáca, Csorvás, Gádoros, Gerendás, Kardoskút, Orosháza, Pusztaföldvár, Tótkomlós települések - számára.”

14. ) A megállapodás IV. fejezet „A tagsági jogviszony keletkezése” alcím 3. pontja a következők szerint módosul:

„A Társulási Tanács Elnöke a Társulási Megállapodást annak aláírásától számított 15 napon belül megküldi a Békés Megyei Kormányhivatalnak.”

15.) A megállapodás IV. fejezet „A Társulás szervei” alcím a következők szerint módosul:

„A Társulás szervei: a Társulási Tanács, a Társulás Elnöke, Elnökhelyettesei, a Társulás Bizottságai, a Társulási Tanács irányító és stratégiai munkáját elősegítő Jegyzői Kollégium.”

16.) A megállapodás IV. fejezet „Társulás Tanács” alcím a következők szerint módosul:

„A Társulás vezető szerve a Társulási Tanács.

A Tanács Tagjai a társult önkormányzatok mindenkori polgármesterei.

A polgármester akadályoztatása esetén a képviseletre az Orosházi Kistérség Többcélú Társulásának Szervezeti és Működési Szabályzatának vonatkozó rendelkezései az irányadók.”

17. ) A megállapodás IV. fejezet „Kistérségi Iroda” alcíme és az alcímhez tartozó szöveg hatályát veszti.

18. ) A megállapodás V. fejezet „A Társulási Tanács ülései” alcím 4. pontja a következők szerint módosul:

„4.Az Elnök köteles a Társulási Tanács ülését összehívni a Békés Megyei Kormányhivatal Vezetőjének kezdeményezésére.”

19.) A megállapodás V. fejezet „A Társulási Tanács ülései” alcím 9. és 10. pontjai a következők szerint módosulnak:

„9. A Társulási Tanács üléseiről az Mötv. képviselő-testületi üléseinek jegyzőkönyveire vonatkozó szabályok szerinti jegyzőkönyvet kell készíteni.

A jegyzőkönyvet az Elnök és a társulási ülésen aláírásra kijelölt Társulási Tanács tagja írja alá.

A jegyzőkönyvet, az ülést követő 15 napon belül meg kell küldeni a Békés Megyei Kormányhivatalnak. A jegyzőkönyvre vonatkozó részletes szabályzatot a Társulás Szervezeti és Működési Szabályzata tartalmazza.

10.A Társulási Tanács ülései nyilvánosak, a zárt ülésre, valamint a titkos szavazásra vonatkozóan az Mötv. rendelkezései irányadóak.”

20.) A megállapodás V. fejezet „A Társulási Tanács döntései” alcím 3. pontja a következők szerint módosul:

„3. A minősített többséghez legalább annyi tag igen szavazata szükséges, amely eléri a társulásban részt vevő tagok szavazatának több mint felét és az általuk képviselt települések lakosságszámának a felét.

Minősített többség szükséges:

a) a kistérség fejlesztését szolgáló – pénzügyi hozzájárulást igénylő – pályázat benyújtásához, az ahhoz szükséges települési hozzájárulás meghatározásához;

b) zárt ülés elrendeléséhez abban az esetben, ha a vagyonával való rendelkezés az általa kiírt pályázat tárgyalásakor, ha a nyilvános tárgyalás üzleti érdeket sértene

c) a hatáskörébe utalt választás, kinevezés, felmentés, vezetői megbízatás adása, illetőleg visszavonása, fegyelmi eljárás megindítása, fegyelmi büntetés kiszabása; és

* + 1. abban az ügyben, amit a szervezeti és működési szabályzat meghatároz,

e) a Társulási Megállapodás módosításához.”

21.) A megállapodás V. fejezet „Döntéshozatal az 1996. évi XXXI. tv. (Tft.) alapján a fejlesztési tanácsként megtárgyalandó kérdésekben” alcíme és az alcímhez tartozó szöveg hatályát veszti.

22.) A megállapodás VI. fejezet „A társulási tagjainak kötelességei” alcím kiegészül az alábbi 8. ponttal:

„8. A Társulás tagjai évente legalább egy alkalommal beszámolnak képviselő-testületeiknek a társulási tanácsban végzett tevékenységükről.”

23.) A megállapodás VII. fejezet „Belső ellenőrzési feladatellátás” alcím 3. pontja, valamint a „Költségvetés” alcímhez tartozó szöveg a következők szerint módosul:

„3. A belső ellenőr tevékenysége kiterjed:

* 1. a Társulás gazdálkodásra,
  2. a Gyermekjóléti Központ gazdálkodására.

Költségvetés

1. A Társulás költségvetését a Társulási Tanács önállóan költségvetési határozatban állapítja meg. A költségvetés végrehajtásáról a Társulási Tanács a munkaszervezeti feladatokat ellátó Orosházi Polgármesteri Hivatal útján gondoskodik. A Társulás költségvetése magába foglalja a Társulás által létrehozott és fenntartott intézmények, valamint a Társulás keretében működő intézményfenntartó társulások és az általuk fenntartott költségvetési szervek költségvetését is.

2. A Társulás költségvetésének összeállítására és költségvetési határozatának megalkotására, az erről történő elkülönített információszolgáltatásra, az előirányzat-gazdálkodásra, az évközi és év végi beszámolásra, valamint az évközi pénzforgalmi jelentés készítésére az Áht. 23-27. § és 87-88. § rendelkezéseit kell alkalmazni.”

24. ) „A megállapodás VII. fejezet „Vagyoni viszonyok” alcím 4. és 5. pontjai a következők szerint módosulnak:

„4. A Társulás költségvetési határozatában szereplő előirányzat terhére a Társulási Tanács Elnöke vállalhat kötelezettséget, illetve jogosult utalványozásra.

5. A kötelezettségvállalás, valamint az utalványozás ellenjegyzésére az Orosházi Polgármesteri Hivatal Gazdasági vezetője jogosult.”

25. ) A Megállapodás jelen módosítása 2013. június 30. napján lép hatályba.

Egyebekben a társulási megállapodás rendelkezései változatlanok maradnak.

Tótkomlós Város Önkormányzat Képviselő-testülete felhatalmazza a Polgármestert és a Jegyzőt a módosítással egységes szerkezetbe foglalt Társulási Megállapodás aláírására.

Felelős:Az okiratok aláírásáért

dr. Garay Rita polgármester és

Kvasznovszkyné Szilasi-Horváth Krisztina jegyző

Határidő:2013. április 30.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***74/2013. (IV. 24.) kt. határozat:***

***Döntés a kéményseprő-ipari közszolgáltatás ellátásáról***

***I.***

Tótkomlós Város Önkormányzat Képviselő-testülete az Oros-Kémény Bt-vel (5900 Orosháza, Bajcsy-Zsilinszky utca 12.) 2003. április 30-án kötött, kötelező kéményseprő-ipari tevékenység ellátásáról szóló közszolgáltatási szerződésének módosítását kezdeményezi a szolgáltatónál akként, hogy a szolgáltató a tevékenységet 2013. december 31-éig a jelenleg hatályos szerződés szerint, a 2012. november 29-én elfogadott, 2013. január 1-jétől hatályos közszolgáltatási díjaknak megfelelően lássa el.

Felhatalmazza a polgármestert a fenti tartalmú szerződés-módosítás aláírására és a szükséges intézkedések megtételére.

Felelős: dr. Garay Rita, polgármester

Határidő: 2013. május 1.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***75/2013. (IV. 24.) kt. határozat:***

***Döntés a kéményseprő-ipari közszolgáltatás ellátásáról***

***II.***

Tótkomlós Város Önkormányzat Képviselő-testülete a kötelező kéményseprő-ipari közszolgáltatásról szóló 2012. évi XC. törvény 3. § (2) bekezdése alapján a kéményseprő-ipari közszolgáltatási feladat ellátásával 2013. december 31-ével felhagy, és azt a hatáskör eredeti címzettjének, a megyeszékhely megyei jogú város önkormányzatának visszaadja.

Felhatalmazza a polgármestert, hogy a szükséges intézkedéseket tegye meg és értesítse Békéscsaba Megyei Jogú Város Önkormányzatát.

Felelős: dr. Garay Rita, polgármester

Határidő: 2013. május 31.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***76/2013. (IV. 24.) kt. határozat:***

***Az „Ifjúsági szálláshely kialakítása a Karasz János Sporttelepen” elnevezésű pályázat vonatkozásában vállalkozási szerződés módosítása***

Tótkomlós Város Önkormányzat Képviselő-testületeaz „Ifjúsági szálláshely kialakítása a Karasz János Sporttelepen” elnevezésű beruházás kivitelezésére 2012. augusztus 6. napján kötött, majd 2013. január 25-én módosított (1. számú módosítás) vállalkozási szerződés – 2013. április 15-én aláírásra került - 2. számú módosítását jóváhagyja, melynek értelmében

a) a beruházás kivitelezésének teljesítési határideje: 2013. május 15. napja, valamint

b) a Komlós Településszolgáltatási Kft., mint kivitelező a kivitelezés 80 %-os készültségi fokának elérésekor további egy részszámla benyújtására jogosult.

Felelős: dr. Garay Rita polgármester

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***77/2013. (IV. 24.) kt. határozat:***

***A Tótkomlósi Csatornamű Vízgazdálkodási Társulat költségeinek megelőlegezése***

Tótkomlós Város Önkormányzat Képviselő-testülete a Tótkomlósi Csatornamű Vízgazdálkodási Társulat részére a szennyvíz beruházás önerejének biztosítása miatt a 2011. december 9. napján kelt SFI-ÖEP-11-0272/1. számú beruházási (éven túli) hitelszerződésből adódó rendelkezésre tartási jutalék, valamint a Társulat működési költségeinek megfizetését – az Önkormányzat készfizető kezességvállalása és a szerződés 5.1.14. pontjában vállalt kötelezettsége alapján – megelőlegezi havi maximum 765.000,- Ft összeg erejéig, amennyiben a Társulat számláján nem áll rendelkezésre elegendő forrás. A megelőlegezett összeg elszámolásáról a képviselő-testület a decemberi soros ülésén dönt.

A megelőlegezett összeget az önkormányzat a költségvetési számláján rendelkezésre álló forrásból teljesíti.

Felhatalmazza a polgármestert a szükséges intézkedések megtételére.

Felelős: dr. Garay Rita polgármester

Határidő: azonnal és folyamatos

A megelőlegezett összeg elszámolásáról döntés: 2013. decemberi soros ülés

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***78/2013. (IV. 24.) kt. határozat:***

***Rendelkezési alapból történő támogatás***

Tótkomlós Város Önkormányzatának Képviselő-testülete a Rendelkezési Alapból a következő szervezeteket és rendezvényt támogatja:

|  |  |
| --- | --- |
| **Szervezet** | **Támogatási összeg (Ft)** |
| Tótkomlósi Hagyományőrzők a Száraz-érért Közhasznú Egyesület | 65 400 |
| Tótkomlós Fúvószenei Kultúrájáért Alapítvány | 32 700 |
| Iskoláért, a jövő Polgáráért Alapítvány | 122 600 |
| Tótkomlósi Asztalitenisz Sportegyesület | 171 600 |
| Boldog Mosolyért Alapítvány | 114 400 |
| **Összesen** | **506 700** |
|  |  |
|  |  |
| **Rendezvény** | **Összeg (Ft)** |
| VIII. Tótkomlósi Nemzetközi Szenior Úszóverseny | 32 700 |
| **Összesen** | **32 700** |

A támogatásról a felhasználást követően, de legkésőbb 2013. december 31-ig el kell számolni.

Amennyiben a támogatott az előírt számadási kötelezettségének határidőben nem tesz eleget, e kötelezettségének teljesítéséig a további finanszírozást, támogatást fel kell függeszteni. A támogatások jogszabálysértő vagy nem rendeltetésszerű felhasználása esetén a felhasználót visszafizetési kötelezettség terheli.

Felhatalmazza a polgármestert a szükséges intézkedések megtételére és a költségvetés, határozat szerinti módosításának előkészítésére.

Felelős: dr. Garay Rita polgármester

Határidő: A határozat kiközlése: 2013. május 3.

A költségvetési rendelet módosítására: 2013. júniusi soros ülés

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***79/2013. (IV. 24.) kt. határozat:***

***Mindszenty szobor elhelyezése a Wallaszky Pál téren***

Tótkomlós Város Önkormányzat Képviselő-testülete elhatározza, hogy a Tótkomlós, Wallaszky Pál téren – Juha Richárd szobrászművész alkotását - Mindszenty József esztergomi érsek, hercegprímás bronzból öntött életnagyságú mellszobrát helyezi el.

A szobor avató ünnepségét 2013. május 6-án – az érsek halálának évfordulóján – tartja.

Felelős:dr. Garay Rita polgármester

Határidő:azonnal és 2013. május 6.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***80/2013. (IV. 24.) kt. határozat:***

***A Wallaszky Pál téren elhelyezésre kerülő Mindszenty szobor költségeire fedezet biztosítása***

Tótkomlós Város Önkormányzat Képviselő-testülete a Tótkomlós, Wallaszky Pál téren elhelyezendő Mindszenty József esztergomi érsek, hercegprímás bronzból öntött életnagyságú mellszobor talapzatának elkészítésére és környezete kialakítására 300.000,- Ft-ot biztosít a 2013. évi költségvetésében a működési tartaléka terhére.

Felelős:dr. Garay Rita polgármester

Határidő:azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***81/2013. (IV. 24.) kt. határozat:***

***A Közbeszerzési és Beszerzési Szabályzat módosítása***

Tótkomlós Város Önkormányzat Képviselő-testülete Tótkomlós Város Önkormányzat Közbeszerzési és Beszerzési Szabályzatát (a továbbiakban: Szabályzat) 2013. május 1-jei hatállyal az alábbiak szerint módosítja:

1. A 9. Bírálóbizottság elnevezésű szakasz (4) bekezdése a következők szerint változik:

„(4) A bíráló bizottság szavazati joggal rendelkező tagjai:

* Tótkomlósi Polgármesteri Hivatal Jegyzője vagy megbízottja,
* Tótkomlósi Polgármesteri Hivatal pénzügyi osztályvezetője vagy megbízottja,
* Tótkomlósi Polgármesteri Hivatal műszaki ügyintézője vagy megbízottja,
* Tótkomlós Város Önkormányzat Képviselő-testülete Városfejlesztési és Pénzügyi Bizottságának nem képviselő tagjai.”

2. A 31. Az ajánlatok felbontása szakasz (1) bekezdésének az ajánlatok felbontását végző bizottság összetételére vonatkozó felsorolása a következők szerint változik:

„Az ajánlatok felbontását az alábbi személyekből álló bizottság végzi:

* Tótkomlósi Polgármesteri Hivatal Jegyzője vagy megbízottja,
* Tótkomlósi Polgármesteri Hivatal pénzügyi osztályvezetője vagy megbízottja,
* Tótkomlósi Polgármesteri Hivatal műszaki ügyintézője vagy megbízottja.”

3. Ahol a Szabályzat „Tótkomlós Város Önkormányzata Polgármesteri Hivatalát” említi, azon a továbbiakban „Tótkomlósi Polgármesteri Hivatalt” kell érteni.

4. Ahol a Szabályzat „Tótkomlós Város Önkormányzata Polgármesteri Hivatala Műszaki Osztályát” vagy „Műszaki osztályt” említ, azon a továbbiakban „Tótkomlósi Polgármesteri Hivatal Igazgatási osztályát” kell érteni.

Felelős: dr. Garay Rita polgármester

Határidő: 2013. május 1.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***82/2013. (IV. 24.) kt. határozat:***

***Tótkomlós Racing – IV. Tótkomlósi városi autóverseny megrendezéséhez tulajdonosi hozzájárulásról döntés***

Tótkomlós Város Önkormányzat Képviselő-testülete megadja tulajdonosi hozzájárulását a Tótkomlósi Autósport Egyesület (5940 Tótkomlós, Mezőhegyesi út 69., képviseli: Karasz Róbert elnök) által 2013. június 08-án és 09-én megrendezendő *Tótkomlós Racing – IV. Tótkomlósi városi autóverseny* megrendezéséhez úgy, hogy a verseny lebonyolításával kapcsolatos mindennemű felelősség a Tótkomlósi Autósport Egyesületet és Karasz Róbert egyesületi elnököt egyetemlegesen terheli.

A Képviselő-testület felhatalmazza dr. Garay Rita polgármestert a tulajdonosi hozzájáruló nyilatkozat aláírására.

Felelős: dr. Garay Rita polgármester

Határidő: azonnal, a Tótkomlósi Autósport Egyesület értesítésére 2012. május 10.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***83/2013. (IV. 24.) kt. határozat:***

***Tájékoztató a Szlovák Két Tanítási Nyelvű Általános Iskola***

***2013. I. negyedévi bevétel-kiadásainak alakulásáról***

Tótkomlós Város Önkormányzat Képviselő-testülete a Szlovák Két Tanítási Nyelvű Általános Iskola 2013. I. negyedévi bevétel-kiadásainak alakulásáról szóló tájékoztatóban foglaltakat tudomásul veszi.

Felelős: dr. Garay Rita polgármester

Határidő: azonnal

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***84/2013. (IV. 24.) kt. határozat:***

***Tulajdonosi hozzájárulás a kormányablak kialakításához kapcsolódó építési engedélyezési eljárás megindításához, lefolytatásához***

Tótkomlós Város Önkormányzat Képviselő-testülete (a továbbiakban: Képviselő-testület) hozzájárul ahhoz, hogy a Tótkomlós Város Önkormányzat tulajdonát képező, az Orosházi Járási Hivatal Járási Földhivatala által vezetett ingatlan-nyilvántartásban 1 helyrajzi szám alatt felvett, természetben az 5940 Tótkomlós, Fő út 1. szám alatti ingatlan udvarán akadálymentesített parkoló épüljön, továbbá hozzájárul ahhoz, hogy a nevezett ingatlan „B” épületszárnyában elhelyezkedő kistanácskozó terem helyiségében és a hozzá kapcsolódó helyiségekben (közlekedő, mosdó) kialakítandó integrált kormányzati ügyfélszolgálat (kormányablak) vonatkozásában, illetve ahhoz kapcsolódóan a Békés Megyei Kormányhivatal (a továbbiakban: Kormányhivatal) az alábbi építési engedélyezési eljárást/eljárásokat megindítsa, illetve lefolytassa:

A Képviselő-testület hozzájárulását adja ahhoz, hogy a Kormányhivatal a fent nevezett helyiségekben az általa a TIOP 3.3.1/A-12/2 kódszámú „A közszolgáltatásokhoz való egyenlő esélyű hozzáférés megteremtése: akadálymentesítés” című pályázat keretében kormányablak megvalósításához szükséges építési hatósági/útügyi hatósági engedélyezési eljáráshoz a kérelmet az illetékes építési/útügyi hatósághoz benyújtsa, az ahhoz kapcsolódó valamennyi szakhatósági megkeresést megtegye, egyéb nyilatkozatokat, kérelmeket az illetékes szervekhez, közműszolgáltatókhoz benyújtsa.

A Képviselő-testület hozzájárul továbbá a fent nevezett átalakítási, építési munkálatok kivitelezésének elvégzéséhez is.

Az építési/útépítési engedélyezéssel és a beruházással kapcsolatos valamennyi költség a Kormányhivatalt terheli.

A Képviselő-testület a tulajdonosi hozzájárulás feltételeként az alábbiakat határozza meg:

A Képviselő-testület megkeresi a Kormányhivatalt azzal, hogy a fent megjelölt ingatlanon tervezett átalakításokkal összefüggő engedélyezési eljárások megindítása előtt a rendelkezésre álló engedélyes és kiviteli tervdokumentációkat küldje meg a Képviselő-testület részére, annak érdekében, hogy azt a Képviselő-testület a kézhezvételtől számított 8 napos határidővel véleményezhesse. Amennyiben a Képviselő-testület elfogadja a tervdokumentációkban foglaltakat és azokra módosító indítványt nem tesz, vagy határidőn belül nem él véleményezési jogával, a tulajdonosi hozzájárulás megadottnak tekintendő.

A Képviselő-testület felhatalmazza a polgármestert a fentiek szerint a tulajdonosi hozzájárulás aláírására és kiadására, valamint a szükséges intézkedések megtételére.

Felelős: dr. Garay Rita polgármester

Határidő: értelem szerint

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***85/2013. (IV. 24.) kt. határozat:***

***Vissza nem térítendő önerő-támogatás iránti igényhez vagyonértékelés, pótlási terv és CBA felülvizsgálat elkészítésére árajánlat kérés***

Tótkomlós Város Önkormányzat Képviselő-testülete megbízza a Polgármesteri Hivatal Igazgatási Osztályát azzal, hogy a „Tótkomlós csatornázásának és szennyvíztisztításának fejlesztése” elnevezésű, KEOP-1.2.0/2F/09-2010-0087 azonosító számú pályázatkeretében megvalósuló beruházás önkormányzati önerejének csökkentése érdekében, az EU Önerő Alap felhasználásának részletes szabályairól szóló 285/2012. (X. 9.) Korm. rendelet feltételei szerint nyújtható vissza nem térítendő önerő-támogatás iránti igény részeként benyújtandó vagyonértékelés, pótlási terv és CBA felülvizsgálat elkészítésére kiírandó közbeszerzési eljárás lefolytatására legalább 3 társaságtól kérjen árajánlatot.

Felelős: dr. Garay Rita polgármester

dr. Kruzslicz-Bodnár Gréta aljegyző

Határidő: az ajánlatok bekérésére: 2013. április 30., a beérkezett ajánlatok képviselő-testület elé terjesztésére: 2013. május 29.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***86/2013. (IV. 24.) kt. határozat:***

***I. Ligeti főzőverseny megrendezése***

Tótkomlós Város Önkormányzat Képviselő-testülete a Tótkomlósi Szlovák Nemzetiségi Önkormányzattal és Tótkomlós Város Cigány Nemzetiségi Önkormányzatával közösen 2013. május 11-én az Erzsébet ligetben megrendezi az I. Ligeti főzőversenyt.

A rendezvény megszervezésével és lebonyolításával kapcsolatos, Tótkomlós Város Önkormányzatát terhelő költségek fedezetét a képviselő-testület az önkormányzat 2013. évi költségvetésében a kiemelt állami és önkormányzati rendezvények szakfeladatra betervezett előirányzatból biztosítja.

Felelős: dr. Garay Rita polgármester

Laukó Zsuzsanna, a Tótkomlósi Szlovák Nemzetiségi Önkormányzat elnöke

Lakatos Tibor, Tótkomlós Város Cigány Nemzetiségi Önkormányzat elnöke

Határidő: a határozat kiközlésére: 2013. április 30.

*A képviselő-testület 6 igen szavazattal, ellenszavazat és tartózkodás nélkül hozta meg az alábbi határozatot:*

***87/2013. (IV. 24.) kt. határozat:***

***Faragott kútgyűrű elhelyezése lehetőségének megvizsgálása***

Tótkomlós Város Önkormányzat Képviselő-testülete megbízza az Oktatási és Kulturális Bizottságot azzal, hogy vizsgálja meg és tegyen javaslatot arra, hogy a Tótkomlós Aradi úton, a volt Haladás Tsz gépműhelye mögötti területen található – korábban Tótkomlós főterén az első közkifolyós kút köré épített – faragott kútgyűrű hol, és milyen módon helyezhető el Tótkomlós város közigazgatási területén.

Fentiek végrehajtása érdekében a képviselő-testület megbízza az Oktatási és Kulturális Bizottságot, hogy vegye fel a kútgyűrű jelenlegi helyének tulajdonosával a kapcsolatot, a kútgyűrű megtekintése és elszállítása érdekében.

Felelős: dr. Garay Rita polgármester

Tuska Pálné, az Oktatási és Kulturális Bizottság elnöke

Határidő: a képviselő-testület tájékoztatására a bizottság döntéséről: 2013. június havi soros ülés

Kmf.

dr. Garay Rita s. k. Kvasznovszkyné Szilasi-Horváth Krisztina s. k. polgármester jegyző

Kivonat hiteléül:

Tótkomlós, 2013. április 25.

Héjja Bálintné jegyzőkönyvvezető