**B E S Z Á M O L Ó**

a Képviselő-testület 2013. április 24-én tartandó ülésére

**a lejárt határidejű testületi határozatok végrehajtásáról**

*Tisztelt Képviselő-testület!*

A lejárt határidejű képviselő-testületi határozatok végrehajtásáról az alábbiak szerint számolok be:

41/2013. (III. 27.) kt. határozatában a Képviselő-testület elfogadta Tótkomlós Város Önkormányzatának 2013. évi összesített közbeszerzési tervét, melynek közzététele megtörtént.

**48/2013. (III. 27.)** kt. határozatában a Képviselő-testület „A Tótkomlósi bölcsőde fejlesztése és férőhelybővítése” elnevezésű pályázat vonatkozásában az építési generál műszaki ellenőri szolgáltatásellátására a legalacsonyabb összegű ajánlatot adó KERHOME Tervező, Kivitelező, Tanácsadó és Szolgáltató Kft. (5900 Orosháza, Móra Ferenc utca 36/a.) ajánlatát fogadta el. Az ajánlattevők kiértesítése és a szerződés aláírása megtörtént.

**49-50/2013. (III. 27.)** kt. határozatában a Képviselő-testület az „Ifjúsági szálláshely kialakítása a Karasz János Sporttelepen” elnevezésű pályázat kapcsán a támogatási határozat szerinti eszközök, valamint a vonatkozó Kormány rendelet szerinti eszközök beszerzésére az Alex Fémbútor Kft. (2072 Zsámbék, Magyar utca 21-23.) ajánlatát fogadta el. Az ajánlattevők kiértesítése és a szerződések aláírása megtörtént.

**55/2013. (III. 27.)** kt. határozatában a Képviselő-testület az 5940 Tótkomlós, Kossuth Lajos utca 16/A. „B” lépcsőház 3/8. szám alatti lakás bérlete tárgyában kötött szerződés felmondására vonatkozó nyilatkozatot tudomásul vette. Időközben megérkezett a Békés Megyei Rendőr-főkapitányság nyilatkozata, mely szerint nem kíván élni a bérlőkijelölési jogával. A lakás bérbevételére vonatkozó pályázati felhívást megjelentettük.

**56/2013. (III. 27.)** kt. határozatában a Képviselő-testület módosította a Tótkomlós Város Önkormányzati Óvoda alapító okiratát. A törzskönyvi nyilvántartásba történő bejegyzés iránt szükséges intézkedés megtörtént.

**59/2013. (III. 27.)** kt. határozatában a Képviselő-testület engedélyezte a J. G. Tajovsky Művelődési Központ és Városi Könyvtár könyvtári intézményegységének a jelenlegi ideiglenes feladatellátási helyén, az 5940 Tótkomlós, Kossuth utca 10. szám alatti épületben történő működését 2013. december 31-ig azzal, hogy az intézmény nyilvános könyvtári feladatán kívüli egyéb szolgáltatásai továbbra is az alapító okiratában meghatározott feladatellátási helyeken, a megszokott nyitvatartási időben legyenek elérhetők. A döntésről az intézményvezető kiértesítése megtörtént.

**62/2013. (III. 27.)** z.kt. határozatában a Képviselő-testület az 5940 Tótkomlós, Olajmalmi utca 2/C. szám alatti ingatlanon lévő garázs bérletével összefüggő bérleti szerződés felmondását tudomásul vette. A garázs átadás–átvétele és a módosított bérleti szerződés aláírása megtörtént.

Kérem a tisztelt Képviselő-testületet a beszámolóm elfogadására.

Tótkomlós, 2013. március 22.

dr. Garay Rita

polgármester