Döntéshozatal: minősített többség IV-1\_\_\_**/2013. Nyü.\_\_\_**

**E L Ő T E R J E S Z T É S**

Tótkomlós Város Önkormányzata Képviselő-testületének

2013. április 24-ei ülésére

**Tárgy: A talajterhelési díjról szóló rendelet megalkotása**

A környezet és természet védelme, terhelésének mérséklése, a környezethasználóknak a környezet és természet megóvását szolgáló tevékenységre való ösztönzése érdekében az Országgyűlés megalkotta a környezetterhelési díjról szóló 2003. évi LXXXIX. törvényt.

2012. február 1. napjától hatályosan a jogalkotó módosította e törvényt, melynek értelmében a talajterhelési díj egységára 1.200 Ft/m3 mértékűre emelkedett a korábbi 120 Ft/m3 helyett. A talajterhelési díjat három elem szorzatából lehet megállapítani, melyek a fogyasztott víz éves mértéke, az 1.200 Ft-os egységdíj, a területérzékenységi szorzó, mely Tótkomlós esetében 1,5.

E három elem szorzata adja meg azt az összeget, melyet talajterhelési díjként annak a személynek – kibocsátónak – kell megfizetnie, aki a műszakilag rendelkezésre álló közcsatornára nem köt rá és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést, ideértve az egyedi zárt szennyvíztározót is alkalmaz.

2012. évi vízfogyasztási adatok alapján a bevallásokat 2013. március 31-ig kell benyújtaniuk az érintetteknek, akik 2012. január hónapra 180 Ft/m3, míg 2012. február hónaptól fogyasztott víz mennyisége alapján 1.800 Ft/m3 díjjal kötelesek a talajterhelési díj megfizetésére. Fentiekből is látható, hogy aki nem kötött rá a szennyvízcsatornára, annak 2013. márciusában fizetendő díja tízszeresen meghaladja az egy évvel korábbit.

Az egységdíjba történő drasztikus beavatkozással a törvényalkotó egyértelmű célja a szennyvíz-hálózatra való rákötés ösztönzése. Ez összhangban áll azon önkormányzati érdekkel is, hogy a csatorna-hálózat kapacitás-kihasználtságát minél inkább a maximumra kell fejleszteni. Azonban a rákötéssel összefüggő – elsősorban anyagi jellegű – nehézségek kezelésére is megoldást kell találni.

Vannak olyan szociálisan hátrányos helyzetű családok, akik rendkívüli élethelyzetbe kerültek, időszakosan vagy tartósan létfenntartási gonddal küzdenek, illetve alacsony jövedelmük miatt a közcsatornára nem képesek rákötni, ugyanakkor a jelentősen megnövekedett talajterhelési díjat sem tudják teljes körűen megfizetni.

A környezetterhelési díjról szóló 2003. évi LXXXIX. törvény 26. § (4) bekezdése felhatalmazza a települési önkormányzatokat, hogy rendeletben állapítsák meg a talajterhelési díjjal kapcsolatos megállapítási, bevallási, befizetési, ellenőrzési szabályokat, valamint a díjkedvezmények és mentességek eseteit.

A módosítás helyett új rendelet megalkotását javasoljuk, mert a régi rendelet nem felel meg a jogalkotásról szóló 2010. évi CXXX. törvény 3. §-ában megfogalmazottaknak, valamint a jogszabályszerkesztésről szóló 61/2009. (XII. 14.) IRM rendelet által előírt jogszabály-szerkesztési elveknek.

A fentiek alapján a következő tárgykörökben teszünk javaslatot a mentességekre, illetve díjkedvezményekre, azzal a megjegyzéssel, hogy mindezeket először a 2012. évi bevallás benyújtásával lehet érvényesíteni, magánszemélyeknek és kizárólag személyenként egy ingatlan után.

A díjkedvezményeket a talajterhelési díj alapból lehet érvényesíteni. A talajterhelési díj alapjának kiszámítása: a szolgáltató által leigazolt, az adott évben felhasznált vízmennyiség csökkentve a meghibásodás miatt elszivárgott illetve locsolási célra felhasznált vízmennyiséggel, és a számlával igazolt, elszállított szennyvíz mennyiségével.

**1.) Mentességek:**

Javasoljuk, hogy ne terhelje díjfizetési kötelezettség azt a lakossági kibocsátót:

a.) akinek ingatlana csak kerti csappal rendelkezik,

b.) akinek az ingatlanán a méréssel igazolt éves vízfogyasztása nem haladja meg a 20 m3-t. E m3 feletti vízfogyasztás esetén a teljes fogyasztás után terheli díjfizetési kötelezettség.

Az a.) pontban szereplő mentesség érvényesítéséhez a talajterhelési díj bevallásakor csatolni kell a rendelet 1. számú mellékletében szereplő nyilatkozatot. A b.) pontban szereplő mentesség igazolására a szolgáltató részéről az önkormányzati adóhatóságnak megküldött éves kimutatás szolgál.

c.) Jelen rendelet tervezetben javasoljuk, hogy minden olyan lakos, aki a 2012-es évben rákötött a csatornahálózatra, mentesüljön a 2012. évi talajterhelési díj megfizetése alól.

d.) Javasoljuk továbbá, hogy az is mentesüljön a 2012. évi talajterhelési díj megfizetése alól, aki a kampány időszakban a rákötést kezdeményezte.

2012. január 1-től június 30-ig 5 fő kötött rá a csatornahálózatra. A kampány ideje alatt 13 fő jelezte szándékát, hogy a kampányban foglalt feltétel mellett ráköt a csatornahálózatra.

Számításaink szerint amennyiben a mentességet év elejétől adja meg a képviselő-testület, akkor az 1.263.600.-Ft bevétel kiesést eredményez.

**2.) Díjkedvezmények:**

60 %-os díjkedvezmény biztosítását javasoljuk annak a kibocsátónak, akinek az éves vízfogyasztása nem haladja meg 80 m3-t és megfelel az alábbi feltételeknek:

- családban élők esetében a háztartás egy főre jutó nettó átlagos havi jövedelme a tárgyévet (2012.) követő év első két hónapjában nem haladja meg az öregségi nyugdíj mindenkori legkisebb összegének (továbbiakban nyugdíjminimum) 100 %-át,

- egyedülálló esetében az egy főre jutó nettó átlagos havi jövedelme a tárgyévet követő év első két hónapjában nem haladja meg a nyugdíjminimum 150 %-át.

2013-ban az öregségi nyugdíj legkisebb összege 28.500 Ft. Ez alapján a családban élők esetében 28.500 Ft, egyedülálló esetében 42.750 Ft a jövedelemhatár.

A kedvezmény érvényesítéséhez a talajterhelési díj bevallásakor csatolni kell a rendelet 2. számú mellékletében szereplő nyilatkozatot és jövedelemigazolásokat.

A rendelettervezet elkészítésekor törekedtünk arra, hogy a tervezet:

a.) megfeleljen az Alaptörvényből eredő követelményeknek,

b.) illeszkedjen a jogrendszer egységébe,

c.) megfeleljen a nemzetközi és az európai uniós jogból eredő kötelezettségeknek is,

d.) megfeleljen a jogalkotás szakmai követelményeinek.

Tájékoztatom a képviselő-testületet, hogy a talajterhelési díj az Önkormányzat környezetvédelmi alapjának a bevételét képezi. Felhasználni a környezetterhelési díjról szóló 2003. évi LXXXIX. törvény 21/B. § alapján többek között csatornázásra, szennyvíztisztításra, vízbázisvédelemre, települési monitoring kialakítására és működtetésére, tartós környezetkárosodások kármentesítésére lehet felhasználni.

Kérem a tisztelt Képviselő-testületet, hogy az előterjesztést vitassa meg és alkossa meg rendeletét.

Tótkomlós, 2013. április 18.

dr. Garay Rita

polgármester

Az előterjesztést készítette: Laukó Mihályné, adóügyi ügyintéző

Az előterjesztést ellenőrizte: Vantara Jánosné, pénzügyi osztályvezető

Az előterjesztést látta: dr. Kruzslicz-Bodnár Gréta, aljegyző